b'\n_START_ARTICLE_\nKurkunp\xc3\xa4\xc3\xa4n sy\xc3\xb6p\xc3\xa4\n_START_PARAGRAPH_\nKurkunp\xc3\xa4\xc3\xa4n sy\xc3\xb6p\xc3\xa4 on kurkunp\xc3\xa4\xc3\xa4st\xc3\xa4 l\xc3\xa4htev\xc3\xa4 sy\xc3\xb6p\xc3\xa4tauti, jonka keskeisimm\xc3\xa4t riskitekij\xc3\xa4t ovat tupakointi ja alkoholin k\xc3\xa4ytt\xc3\xb6. Taudin t\xc3\xa4rkein oire on pitk\xc3\xa4\xc3\xa4n kest\xc3\xa4v\xc3\xa4 \xc3\xa4\xc3\xa4nen k\xc3\xa4heys. My\xc3\xb6hemm\xc3\xa4ss\xc3\xa4 vaiheessa potilas saattaa k\xc3\xa4rsi\xc3\xa4 palan tunteesta kurkusta, nielemiskivusta ja veriysk\xc3\xb6ksist\xc3\xa4. Kasvaessaan sy\xc3\xb6p\xc3\xa4 voi johtaa hengitystietukoksiin ja hengenahdistukseen. Sairastuneen kaulalla voi tuntua patti, jos tauti on levinnyt kaulan imusolmukkeisiin._NEWLINE_Kurkunp\xc3\xa4\xc3\xa4n sy\xc3\xb6p\xc3\xa4\xc3\xa4 todetaan Suomessa vuosittain toistasataa tapausta. Useampi kuin yhdeks\xc3\xa4n kymmenest\xc3\xa4 potilaasta on miehi\xc3\xa4. Taudin hoidossa voidaan turvautua s\xc3\xa4dehoitoon tai leikkaukseen. Potilaan kurkunp\xc3\xa4\xc3\xa4 voidaan joutua poistamaan kokonaan; t\xc3\xa4m\xc3\xa4n j\xc3\xa4lkeen puhumisen mahdollistaa puheproteesi tai r\xc3\xb6yht\xc3\xa4yspuhe. Taudin viisivuotiseloonj\xc3\xa4\xc3\xa4misennuste on pienen kasvaimen kohdalla 80\xe2\x80\x9390 prosenttia ja kookkaan kasvaimen kohdalla 40\xe2\x80\x9360 prosenttia._NEWLINE_Kurkku- ja suusy\xc3\xb6piin sairastuneiden ja heid\xc3\xa4n l\xc3\xa4heistens\xc3\xa4 tueksi on perustettu\xc2\xa0Suomen Kurkku- ja Suusy\xc3\xb6p\xc3\xa4yhdistys, joka kuuluu\xc2\xa0Sy\xc3\xb6p\xc3\xa4j\xc3\xa4rjest\xc3\xb6ihin.'